**Ημεραργίες και Ενιαία Αρχή Πληρωμών**

Οι ημεραργίες, ως αποζημιώσεις ή αποδοχές, εμπίπτουν στην πληρωμή μέσω ΕΑΠ.

Κι αυτό συνάγεται από την εξής νομοθεσία:

Α) Στην υπ’ Αριθμ. Πρωτ.: ΔΙΔΑΔ/Φ.81/28/οικ.22624, Αθήνα, 28 Σε­πτεμβρίου 2012, «“Τροποποίηση της υπ’ αριθμ. 2/37345/0004/4-6-2010 (ΦΕΚ 784/Β/4-6-2010) απόφασης των Υπουργών Εσωτερικών, Αποκέ­ντρωσης και Ηλεκτρονικής Διακυβέρνησης και Οικονομικών, «Απο­γραφή του πάσης φύσεως προσωπικού του δημοσίου, των Ν.Π.Δ.Δ. και των ΟΤΑ α΄ και β΄ βαθμού», όπως τροποποιήθηκε με την υπ’ αριθμ. 2/49931/0004/27-7-2010 (ΦΕΚ 1135/Β/27-7-2010) όμοιά της’’, εγκύκλιο του Υπουργείου Οικονομικών, και στην παράγραφο 2, αναφέρονται τα εξής: ‘‘2. Στο άρθρο 1 προστίθεται παράγραφος 3 ως εξής:

«**Απογράφονται τα φυσικά πρόσωπα που μισθοδοτούνται ή αμεί­βονται με πάσης φύσεως αμοιβή και συνδέονται με οποιαδήποτε σχέση ή σύμβαση εργασίας ή έργου με τους φορείς του ευρύτερου δημόσιου τομέα που υπάγονται** στην παρ. 1 του άρθρου 1 του Ν.2190/1994 (ΦΕΚ 28/Α), όπως ισχύει»’’.

Έτσι ο Οργανισμός μας έχει απογραφεί.

Β) Στο Νόμο 3845/2010 «Μέτρα για την εφαρμογή του μηχανισμού στήριξης της ελληνικής οικονομίας από τα κράτη-μέλη της Ζώνης του ευρώ και το Διεθνές Νομισματικό Ταμείο» (ΦΕΚ 65, Τ. Α΄, στις 6 Μαΐου 2010), άρθρο 2, παράγρ. 1.β, αναφέρεται το εξής:

«[…] **Το προσωπικό που απογράφεται λαμβάνει τις πάσης φύσεως τακτικές ή έκτακτες αποδοχές, αποζημιώσεις και με οποιαδήποτε άλλη ονομασία αμοιβές, υποχρεωτικά μέσω τραπεζικού λογαριασμού από Ενιαία Αρχή Πληρωμής**…».

Επομένως, πρέπει το προσωπικό που αμείβεται με κάθε φύσης αποδο­χές, υποχρεωτικά, να πληρώνεται μέσω λογαριασμού από την Ενιαία Αρχή Πληρωμών.

Με το ΦΕΚ 784/4-6-2010 συστάθηκε η ΕΑΠ η οποία υπάγεται στη Γενική Γραμματεία Δημοσιονομικής Πολιτικής του Γενικό Λογιστήριο του Κράτους. **Αποστολή της ΕΑΠ είναι** η πληρωμή, μέσω τραπεζικού λογαριασμού, των πάσης φύσεως αποδοχών ή προσθέτων αμοιβών, αποζημιώσεων και με οποιαδήποτε άλλη ονομασία καταβαλλόμενων απολαβών του πάσης φύσεως προσωπικού του Δημοσίου, ΝΠΔΔ, ΟΤΑ και των φυσικών προσώπων που απασχολούνται με σύμβαση μίσθωσης έργου στους ανωτέρω φορείς, καθώς και των αιρετών οργάνων των ΟΤΑ. Στις παραπάνω αμοιβές περιλαμβάνονται και εκείνες για την εκκαθάριση των οποίων απαιτείται χρηματικό ένταλμα πληρωμής (ΧΕΠ) ή άλλος τίτλος πληρωμής.

**Οι Κωδικοί των Ημεραργιών, Κινήσεων, Εξόδων Παράστασης στην ΕΑΠ**

Στον Πίνακα της ΕΑΠ, (Παράθυρο κάτω μπάρας: «Data» και στον: «Κωδικός Επιδόματος»), κατά την καταχώρηση των αμειβόμενων, βρίσκουμε μερικούς τέτοιους σχετικούς από τους Κωδικούς που, συνήθως, χρησιμοποιούμε ή που μπορεί να χρησιμοποιήσουμε για την καταχώρηση των επιδομάτων της μισθοδοσίας, και οι οποίοι είναι οι εξής:

|  |  |
| --- | --- |
| **Κωδικός Μισθοδοσίας** | **Επίδομα** |
|  |  |
| **15** | **Έξοδα κίνησης** |
| **82** | **Έξοδα παράστασης** |
| **156** | **Αποζημίωση Μελών Συλλογικών Οργάνων** |
| **186** | **Λοιπές αποζημιώσεις** |
| **191** | **Αμοιβές Ημερομισθίων** |